**Proces - verbal**

**al şedinţei extraordinare a Consiliului Judeţean Vrancea convocată de îndată**

**în 3 septembrie 2025, ora 15.00**

În data de 03 septembrie 2025, la sediul Consiliului Județean Vrancea din Focșani, strada Cuza Vodă nr. 56, a avut loc ședința extraordinară a Consiliului Județean Vrancea. Lucrările ședinței au fost conduse de președintele Consiliului Județean Vrancea, domnul Nicușor Halici care, a deschis ședința extraordinară, convocată prin Dispoziția nr. 214 din 02 septembrie 2025, cu îndeplinirea procedurilor legale în materie. Ședința s-a desfășurat prin mijloace electronice, prin platforma online de video conferință/teleconferință Zoom, caracterul public al acesteia fiind asigurat prin publicarea pe site a minutei, imediat după ședință și prin transmiterea dezbaterilor online.

Cvorumul necesar pentru ca ședința să fie legal constituită a fost întrunit, prezenți fiind 32 de consilieri județeni din 32 de consilieri județeni în funcție, la care se adaugă și președintele Consiliului Județean Vrancea.

**Președintele Consiliului Județean Vrancea, domnul Nicușor Halici**, a precizat că au fost îndeplinite toate procedurile impuse de Codul Administrativ, proiectul înscris pe ordinea de zi fiind însoțit de raportul compartimentului de resort și de avizul comisiei de specialitate.

S-a precizat că nu a fost depus niciun amendament la proiectul de hotărâre supus dezbaterii și a reamintit consilierilor prezenți obligația de a nu participa la adoptarea proiectului de hotărâre dacă ar fi în conflict de interese.

**Președintele Consiliului Județean, domnul Nicușor Halici,** a precizat că urgența convocării de îndată a autorității județene legislative în ședință extraordinară este justificată de necesitatea asigurării fondurilor pentru continuarea implementării proiectului „Campusul Profesional Integrat, liceal și universitar din județul Vrancea”.

**Ordinea de zi a ședinței a fost aprobată cu unanimitate de voturi.**

**S-a trecut la dezbaterea proiectului de hotărâre înscris pe ordinea de zi:**

**La punctul 1** proiectul privind *„**Aprobarea contractării unui împrumut în valoare de 33.200.000 lei, în conformitate cu prevederile art. 1 din Ordonanţa de urgenţă a Guvernului nr.*[*25/2025*](https://sintact.ro/#/dokument/17038807) *pentru asigurarea unor împrumuturi din Trezoreria Statului”.*

**Președintele Consiliului Județean Vrancea, domnul Nicușor Halici**, a arătat că necesitatea demarării procedurii de contractare a unui împrumut în valoare de 33.200.000 lei rezultă atât din prevederile legale aplicabile, cât și din faptul că au început efectiv lucrările la Campusul Universitar din municipiul Focșani.

Acesta a menționat că, încă din mandatul anterior, consilierii județeni au participat la etape administrative și decizionale privind proiectul, iar în luna decembrie, după preluarea mandatului actual, plenul a fost informat cu privire la demararea procedurii de proiectare, contestată la acel moment. În prezent, sunt întocmite detaliile tehnice, operaționale și economice, fiind emis și ordinul de începere a lucrărilor, ceea ce confirmă demararea construcției propriu-zise.

S-a subliniat că, în România, etapele administrative, juridice și tehnice durează, de regulă, mai mult decât execuția efectivă a construcțiilor. Totuși, se exprimă speranța ca, în cazul Campusului Universitar, lucrările să avanseze într-un ritm alert, având în vedere termenul de finalizare stabilit pentru 20 august 2026.

La acest moment, se derulează organizarea de șantier, realizându-se decopertarea stratului vegetal și lucrări la calea de acces către centura municipiului Focșani. Totodată, au fost efectuate plăți aferente operațiunilor administrative și tehnice (proiectare, verificări de specialitate etc.), iar lucrările de extindere a rețelei de apă către Campus și noul spital se află într-o fază avansată. Alimentarea cu energie electrică necesară organizării de șantier a fost realizată, aceasta urmând să deservească ulterior și Campusul Universitar.

Președintele a arătat că toate aceste elemente justifică necesitatea contractării împrumutului, fiind ulterior necesar și avizul Comisiei de Autorizare a Împrumuturilor Locale. De asemenea, a subliniat că demararea procedurilor încă din această etapă este esențială pentru asigurarea fluxului de numerar necesar plății facturilor aferente proiectului.

În încheiere, a evidențiat importanța Campusului Profesional Integrat pentru dezvoltarea județului Vrancea, atât prin asigurarea continuării studiilor liceale, universitare și postuniversitare la nivel local, cât și prin integrarea tinerilor pe piața muncii. Proiectul este considerat o responsabilitate comună a consilierilor județeni, fiind exprimată speranța că va beneficia, în continuare, de sprijinul și votul acestora.

**D omnul Ionel Cel Mare**,**consilierul județean,** a solicitat clarificări privind termenul de finalizare a construcției, având în vedere că a semnat contractul de finanțare și știa că 30 iunie este termenul limită pentru dotări.

**Președintele Consiliului Județean Vrancea, domnul Nicușor Halici,** a răspuns, arătând că, termenele s-au schimbat și că, odată cu finalizarea proiectului tehnic, dificultățile procedurale pentru noile achiziții au fost reduse, permițând trecerea la lansarea acestora.

S-a subliniat importanța selectării unor prestatori capabili să livreze în timp real și, mai ales, în termenii contractuali stabiliți. Totodată, a arătat că ar putea fi avută în vedere, pe viitor, o renegociere la nivel european, eventual la Bruxelles, pentru a facilita implementarea proiectului.

Președintele și-a exprimat speranța ca operatorii economici care vor fi selectați să respecte termenele contractuale și să livreze conform obligațiilor asumate. În context, a arătat că actualul cadru geopolitic și european, caracterizat prin schimbări accelerate, precum și efectele pandemiei care au limitat activitatea autorităților publice, pot impune, în viitor, renegocieri la nivel european.

Cu toate acestea, administrația județeană desfășoară toate demersurile necesare și permise de lege pentru implementarea proiectului până la data de **20 august 2026**. S-a precizat, totodată, că și constructorul și-a asumat contractual acest termen, confirmând ulterior că este fezabil și realizabil din punct de vedere tehnic.

**Fiind supus votului, proiectul de hotărâre a fost adoptat în unanimitate**.(33 voturi ”pentru”)

Epuizându-se punctul înscris pe ordinea de zi, președintele consiliului județean, domnul Nicușor Halici a declarat închise lucrările ședinței extraordinare convocată de îndată a Consiliului Județean Vrancea din 03 septembrie 2025.

 **Președintele**

 **Consiliului Județean Vrancea**

 **Nicușor HALICI**

 **Secretarul general al județului**

 **Raluca Dan**